khistorydata/jeongjo-sjw-relations huggingface dataset:
정조 9년
權以綱。以摠戎廳言啓曰。因前司譯院奉事李命龜所進冊子。傳曰。觀此前司譯院奉事李命龜所進北城方略志及重修火砲式各一冊。大抵近來人。無論貴賤。工於謀身。此等事。全不留心致思。此人猶能潛究而硏精。書以識之。圖以象之。其誠。足云嘉尙。其中沿溪貯水之說。砲式釐正之說。間行城操之說。俱不可謂無據。此冊下本營。招致命龜。更加面稽言聽。仍與諸將臣中。曾經摠帥人相議。各具意見。論理草記。如有可合窠闕。命龜山城將官啓下。俾此輩。亦知有懷無隱之意。前此有宋圭斌者。陳此等方略。而近來切無此等人。今日處分。蓋由求言之意也。此判下文跡。其矣處出給事。命下矣。臣與曾經摠帥諸將臣。爛商詳議。則御營大將臣李柱國。以爲。今此李命龜所進北城方略志及重修火砲式。只是依樣舊本。元非創出異見。砲式之改刊云。而渠之所撰砲式。與元砲式。互相參見。不過變換銃號。增刪藥重而已。是渠之臆料。而非已試者。則其是其誤。有不可知矣。沿溪貯水。不爲無據。而曾見北城形地。實無貯水之處。至於還穀之毋留野邑。軍卒之城操間行云者。不無意見。砲講料米之加分取耗事。莫重軍餉。非但加分之爲難。摠廳穀簿。自來不敷。員役支放。不得繼給。則加出料科。非所可論。其餘養魚造麯備瓢等說。無非煩瑣庸淺之見。亦無足可採矣。從前摠帥之新除。輒以此呈申。而實非緊務故。一無見施。又玆冒塵天聽。猥濫極矣云。副司直李敬懋。以爲。臣於己亥年間。待罪摠營。不過數旬。沿革顚末。未及經眼而留心。城池器械。初不躬審而親閱。今於收議之下。不敢强爲臆對。而李命龜所進兩冊。不過尋常節目間事。非是新奇備禦之策。至若貯水城操等事。或告主將。或陳廟堂。以竢取捨。無所不可。而渠敢荒亂爲說。冒塵天聽。此等干恩之類。如以爲薄有淺見。恕其妄而副其願。則日後冒濫干瀆之弊。恐不可遏云。禁衛大將臣徐有大。以爲。再昨年臣待罪摠廳時。李命龜爲名人來見。袖示二冊。蓋是北城方略也。其所條列。語多冗瑣。而亦不無一二可採者故。臣欲因公上山。周覽形便。而至若最關戎政者。酌量行之。其餘繁細條件。當在闊略。旋卽遞任而未果矣。今於俯詢之下。雖欲仰陳其便否。旣未得目見北漢。顧何敢妄料而臆對。而臣竊觀二冊。其目有九。圖式箚記。詳細考閱。則所謂砲式。依倣於武備誌新書等諸編。而變換銃號者。多違古制。增刪藥重者。亦出臆料。行用火砲式。俱是古人已是酌定者。而近來銃藥裝放之法。比古省減。猶患其氣猛退觸。反傷我軍。則今不可添藥增丸。而創出無稽之制。且如武備所載。迅雷飛雲霹靂轟天毒霧流星等砲。俱利於守城之具。而工於兵器者。有意未創。則亦何可因渠迂論。變易常規乎。至於沿溪貯水。儘有古法。而北漢地勢傾瀉。旣無防築之望。不如修築已鑿之池塘之爲愈。城操間行。非曰無法。而設城以後。迄今未行者。實出於惜民勞而慮浮費也。砲講廣料。目下支放。每患不敷。已多汰冗。而省費則加出料窠。尤非可論。其他屯民換役。私還添移等諸條。或不無意見。而俱是害此利彼。煩氄窒礙。無是可採。而渠旣留心兵事。有此演義。法雖逕庭。志則可尙。故昨年因渠所訴。特差北漢南門部將。年老聾昏。不省事爲。果由城將手本而改差矣。臣伏奉傳敎。招致其子。聽言觀貌。則最是下愚。咫尺鑾蹕。代父進冊。不但猥屑。尤極倖濫。得逭干冒之罪。亦云幸矣。雖伏承命龜可合窠啓下之命。癃病難動。萬無隨行之望。其子澋。待其可堪之窠差出。庶爲對揚求言之聖意。而訓鍊大將臣具善復。與臣之意見。別無異同云矣。敢啓。傳曰。知道。
정조 9년
洪檢。以司饔院官員。以監膳提調意啓曰。濟州牧所封二月令進上。今日來到本院。而開樻看品。則各殿所封物種中。靑橘。太半腐傷。雖是越海之物。莫重進上。循例捧入。極涉未安。何以爲之。敢稟。傳曰。捧入。
정조 9년
洪檢。以禮曹言啓曰。因濟州幼學梁擎天上言。高浮良三姓廟賜額事。令廟堂。議大臣草記。傳曰。依諸大臣議施行。可也事。命下矣。三姓廟賜額時。祭文及額號。令藝文館撰出。何如。傳曰。知道。
정조 9년
洪檢。以禮曹言啓曰。因京畿陽川幼學劉萬興爲其開國功臣玉川府院君劉敞嫡孫無後。以其府院君第二派十四代孫弘彩。請移宗奉祀事上言。議大臣後稟處事。回啓。傳曰。允事。命下矣。議于大臣。則議政府領議政徐命善。以爲。故玉川府院君劉敞嫡長孫無後身死。他無可繼之孫。則移宗奉祀。雖係變禮。功臣香火。不可遽絶。依其門長所請。特爲許施。恐合事宜。伏惟上裁云。左議政洪樂性。以爲。故玉川府院君劉敞移宗奉祀。事係變禮。固難輕議。而國朝之厚待功臣。永世不替。繼絶之典。亦多此例。依請許施。恐合事宜。伏惟上裁云矣。大臣之議如此。上裁。何如。傳曰。依議施行。
정조 9년
權以綱。以禁衛營言啓曰。昨日騎芻入格騎士等處。依黃籤啓下單子。分等施賞之意。敢啓。傳曰。知道。
정조 9년
洪仁浩。以刑曹言啓曰。西部居李之忠。擊錚原情勿施草記批旨內。該府之尙不擧行。極爲未安。況赦名。又何等莫大之慶。則豈可使朝家處分。格而不行。申飭該府。使之今日內。依前下敎擧行。而子之爲父鳴冤。不足深罪。勘律一款分揀。因此思之。昨秋頒赦時。量移及放送之類。有未及擧行者。自本曹及該府抄出。區別草記可也事。命下矣。全羅道長城府朴宗性。南平縣崔潭。珍山郡李奎景等。俱以島配罪人。減等出陸。昨年八月赦典特放事命下。而臺啓方張故。竝仍配事。草記蒙允。同年九月赦典放未放啓本中。點下三罪人。依前放送事命下。而不得擧行之意。草記入啓。未及批下矣。今此三罪人等。罪關逆獄。所犯深重。且臺啓蒙允之後。金吾尙未擧行。臣曹不得奉行之意。惶恐。敢啓。傳曰。依下敎。卽爲擧行。可也。
정조 9년
乙巳二月十五日巳時。上御重熙堂。軍士房承旨入侍時。行右承旨趙時偉。記事官朴能源。記注官金健修。記事官金鳳顯。以次進伏訖。上命健修。持藥料。往傳于回還正副使處。健修承命先退。上曰。注書出去。有司堂上收議大臣後入來與否。知入。可也。賤臣承命出問。以未及入來之意。回奏。上曰。今日坐直。誰也。時偉曰。姑未停當矣。命退。諸臣以次退出。
정조 9년
乙巳二月十五日未時。上御誠正閣。左副承旨入侍時。備局有司堂上趙時俊。大提學吳載純。弘文提學徐有隣。左副承旨洪仁浩。假注書李敬五。記事官金鳳顯李崑秀。以次進伏訖。上曰。大臣之意。果何如。時俊曰。領府事金尙喆。病未收議。領議政徐命善。以爲。己亥年皇帝七旬進賀使入去。而庚子又送使矣。今番賞賜。至再至三。逈出常格。則在我之道。不宜歇後。又送別使爲宜云。左議政洪樂性。以爲。今番謝恩。自別於他。而又復送使。則不無一事兩賀之嫌。又有煩屑之慮。設令更遣謝使。若又有賞賜。則又將送使。亦爲難繼之道。稍俟冬至使回還。更爲商量。似好云。領敦寧鄭存謙。判府事李福源金熤。皆以爲謝恩使未及回還。又復送使。事涉如何。少俟使行還後。更爲商量。似好云矣。上曰。卿等之意。亦如何。有隣等曰。謝恩順付。旣無前例。一事兩賀。亦似難便矣。上曰。誠如左相之言。隨其賞賜而輒有謝使。則果有煩屑之嫌。無論順付與別使。以此以彼。當有回咨。及今善製以置。待使行渡江。更爲商量似好。文衡退出。出草以入。可也。載純退出。上曰。右副承旨入侍。洪文泳承命進伏。有隣曰。作隊船事。已成節目。而湖西之爲便。湖南之不便。雖云各殊。令行之初。勢難撓改。當依湖西伯狀請。初運則依此擧行。再運則觀勢變通。似好矣。上曰。此固出於爲江民之意。而許多民邑。反生他弊。則其將奈何。時俊曰。此後自上。更加商量。臣等亦爲採探外方物情。當有量處之道。今年則依定式。使之載運似好。不然。當失信於江民矣。上曰。然則依此爲之。而更與舊完伯。爛漫消商。後日稟定。宜矣。時俊曰。臣待罪秋曹。以湖獄事。有仰達者。今番湖西諸罪人。有放送之命。而昨年屢有成命。旣不得奉行矣。諸囚之罪犯。何如。關係。何如。不可與尋常罪囚。一例疎放。臣雖被嚴譴。決難奉承矣。上曰。何必如是相持平。上曰。康命聃事。何以爲之乎。時俊曰。屢次嚴訊。終始抵賴矣。上曰。廢堰作畓。昭在禁令。論其律則全家徙邊。當初法意。在於修築潰決之堰而已。非爲作畓起墾之事。而近來專不察飭。冒禁者甚多。此後若有許施之弊。則當該堤堰堂上不可無重勘。以此意。各別申飭。可也。有隣曰。西部居幼學李聖佑上言。其祖益季。年九十一。依國典蒙恩事。聖佑限內不爲來現。故將擬仰請勿施矣。限後翌朝來訴。而取考戶籍。則非益季卽益秀。渠言不解文字。上言中。有此誤書云。而其爲寧山君五代孫。年滿九十則的實矣。士庶年九十加資。昭載國典。所當仰請許施。而旣已限後現身。且關恩賞。何以爲之乎。上曰。依例加資事。分付該曹。可也。出擧條時俊曰。鳳山民吳命謙等上言。有詳査決處之命矣。蓋此畓庄。屬於壽進宮免稅。而民人則稱以無土。導掌則謂以有土起訟。行査該道。査啓上來後。自本曹覆啓姑未及。判下矣。民人等。不俟處分。敢又煩籲者。萬萬無嚴。上言勿施狀頭冒濫之罪。依律勘處。本事待判下。知委該道。爲宜。故敢此仰達矣。上曰。依爲之。出擧條時俊曰。機張金昌濟等上言。有登對稟處之命矣。歷論前縣監李景烈辦穀私賑。與客舍修葺。軍器別備等事。以請褒賞。而招問昌濟。則賑穀數爻。修葺形止。別備多寡。不能詳對。且昨年。該縣以之次邑。初不設賑。該道畢賑狀本中。私賑數少之物。擧皆條錄。而至於該縣千包之數多者。獨不擧論。則昌濟所云云之言。莫曉其何據。而觀其爲人。甚不了了。其言不可準信。上言勿施。昌濟冒濫之罪。依律勘處。爲宜。故敢此仰達矣。上曰。依爲之。出擧條仍命退。諸臣以次退出。
정조 9년
行都承旨洪檢坐。行左承旨朴祐源坐。行右承旨趙時偉坐。左副承旨洪仁浩坐。右副承旨洪文泳坐直。同副承旨權以綱坐直。注書朴能源仕一員未差。假注書李敬五仕直。事變假注書李之聃仕。
정조 9년
傳于洪檢曰。軍士房承旨入侍。
정조 9년
趙時偉啓曰。禁衛營將官來言。今日本廳軍兵。日次私習云矣。敢啓。傳曰。後日次爲之。
정조 9년
趙時偉啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 9년
傳于洪仁浩曰。同副承旨入侍。
정조 9년
傳于洪檢曰。禮房承旨入侍。
정조 9년
趙時偉。以兵曹言啓曰。今二月十七日。武臣堂上朔試射日次。而國忌正日相値。不得爲之之意。敢啓。傳曰。知道。
정조 9년
洪仁浩。以禮曹言啓曰。來三月初八日。大報壇親祭時。省牲省器之節。依例以親臨磨鍊擧行乎。敢稟。傳曰。謹當躬行矣。
정조 9년
刑曹啓目粘。固城姜啓殷擊錚査啓回啓云云。糶糴法意。旣嚴且重。而各樣公用之以還穀例下。殆至一千六百餘石者。雖曰襲謬。違制大矣。不可以仍循舊習。有所參恕。前縣令李羽晉。令該府拿問處之。春以錢分。秋以穀收。雖從民願。亦豈無弊。自今以後。待秋貿買。一從市直。而送校分錢之謬例。永爲革祛之意。嚴飭統營爲白乎旀。姜啓殷段。所謂民瘼。無關己事。則受彼暗嗾。必欲陷人者。不可不嚴治。照法重繩之意。分付道臣爲白乎旀。本邑座首以下囚禁與保放諸人。竝令放送。何如。判付啓。竝只依回啓施行爲旀。大抵統營錢還之弊。年前因嶺伯狀辭。遍議廟堂諸臣。已有別般申飭。而錢分穀斂。弊猶如前。此嶺民爲莫大之苦瘼。當初釐正使李成中所建白之本意。豈亶然哉。朝家旣聞之後。任其爲弊。不思所以拯救之方。彼嶺沿之民。將何以息肩。以此意令廟堂知悉。明日次對。論理稟處爲良如敎。
정조 9년
乙巳二月十六日午時。上御誠正閣。同副承旨入侍時。同副承旨權以綱。假注書李敬五。編修官吳錫齡。記事官金鳳顯。以次進伏訖。上曰。左副承旨入侍。洪仁浩承命進伏。上曰。春坊下番入侍。出榻敎賤臣承命出。與司書金啓洛偕入進伏。上曰。戊戌年日記入之。賤臣承命持入。上命書傳敎曰。次對明日爲之。以文臣製述。取稟。命書傳敎曰。以十八日爲之。以文臣製述處所。取稟。命書傳敎曰。仁政殿爲之。上曰。今日坐直誰也。以綱曰。臣與洪文泳矣。仍命退。諸臣以次退出。
정조 9년
行都承旨洪檢坐。行左承旨朴祐源坐。行右承旨趙時偉坐直。左副承旨洪仁浩坐直。右副承旨洪文泳坐。同副承旨權以綱坐。注書朴能源仕一員未差。假注書李敬五仕直。事變假注書李之聃仕。
정조 9년
傳于趙時偉曰。大臣備局堂上引見。
정조 9년
洪仁浩啓曰。今此文臣製述時應參人中。時無職名人。令該曹口傳付軍職。何如。傳曰。此啓辭何承旨爲之乎。又有何時謄錄乎。
정조 9년
洪仁浩啓曰。今此試官望中時無職名人。令該曹口傳付軍職。何如。傳曰。允。
정조 9년
傳于洪仁浩曰。文臣製述在明。侍從堂下罷削人員。敍用。
정조 9년
傳于洪仁浩曰。賓筵以三曹郞官中。旣有依節目。今日擬入之命。擧條當啓下。刑曹佐郞改差。其代擬入。
정조 9년
傳于洪文泳曰。今日政。新除授臺諫。竝待下批。牌招察任。
정조 9년
有政。吏批。判書李命植進。參判李敬養。參議趙鼎鎭牌不進。行都承旨洪檢進。啓曰。臺諫多窠。今當差出。而擬望之人乏少。外任竝擬。何如。傳曰。允。以鄭趾煥爲大司諫。韓光近爲司諫。李祖源爲執義。宋銓爲獻納。朴長卨朴孝參爲掌令。申史澳爲持平。李敏采柳畊爲正言。姜忱爲校理。嚴思憲爲修撰。林道浩爲副修撰。金履素爲判義禁。洪良浩爲同經筵。尹蓍東爲戶曹參判。徐有防爲右尹。李兢淵爲刑曹參議。李敦源爲健元陵令。高萬說爲昭顯墓守衛官。兼春秋單柳甲基。奉常參奉單金亨獜。贈兵參李壽龜贈兵判例兼。贈吏議李景奎贈吏參例兼。贈執義李相贈左承旨例兼。以上知義禁李昌運三代追贈。
정조 9년
再政。以李顯靖爲弼善。金文淳爲右尹。沈興永爲司僕正。柳得恭爲軍資判官。徐郁修爲泰川縣監。權應範尹九宗爲禮曹正郞。鄭㝡成爲禮曹佐郞。
정조 9년
三政。以李敬裕爲兵曹正郞。姜彙鈺爲兵曹佐郞。申大龜爲禮曹佐郞。韓啓玉爲宗廟令。尹㬦爲宗簿正。柳弘之爲刑曹佐郞。劉大鉉爲繕工主簿。
정조 9년
四政。鄭良翰爲溫陵令。李漢龍爲兵曹佐郞。徐有豐爲尙衣別提。許策爲宗簿主簿。鄭繼忠姜世綸宋文述爲典籍。金鼎元爲造紙別提。
정조 9년
兵批。判書李在簡進。參判李得臣入直進。參議權。參知金履正病。行右承旨趙時偉進。以安昌君燝爲都摠管。邊得讓李文源爲副摠管。李惠祚爲曹司衛將。朴亨源爲武兼。安秀民爲守門將。金致南爲馬梁僉使。僉知單李儒敬。宣傳官朴宗和仍任事。承傳。副司直鄭趾煥趙瑍李時秀林濟遠成德朝。副司果李書九李牧永。副司正李敬五。
정조 9년
以吏曹參議趙鼎鎭牌不進罷職傳旨。傳于趙時偉曰。與未肅拜參判許遞。前望單子入之。
정조 9년
吏曹堂上前望單子入之。參判徐有防。參議金宇鎭落點。
정조 9년
以執義李祖源。掌令朴長卨。司諫韓光近。獻納宋銓牌不進罷職傳旨。傳于洪仁浩曰。只推。
정조 9년
傳于洪仁浩曰。在外臺諫許遞。前望單子入之。
정조 9년
臺諫前望單子入之。大司諫安聖彬。掌令宋景煥。持平金熙朝。正言鄭觀輝李崇運落點。
정조 9년
兵曹口傳政事。副司直安聖彬李祖承。
정조 9년
傳于洪檢曰。戶房承旨入侍。
정조 9년
洪仁浩啓曰。冬至使先來譯官陪持。再昨已爲入來。而軍官二人。中路落後。副使軍官元聖麟。今始入來。前後飭敎。何等嚴截。而渠焉敢如是緩緩作行。令攸司從重科治。上使軍官金達三。尙不上來。尤極駭痛。待其來到。一體科治。何如。傳曰。與三人之全不上來有異。今番分揀。
정조 9년
趙時偉。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 9년
洪檢。以司饔院監膳提調意啓曰。鷹師貢人等連日呼訴內。供上生雉。昨冬大雪之餘。凍飢自斃者甚多。物種之苟艱。未有甚於今年矣。且於日前雨雪。獵得無路。幾至絶種。逐日供上。將未免闕供之境。限日暖間。參半代封事。斯速入啓變通云。此時獵雉之難。誠如所訴。在前如此之時。例有活鷄參半代封之規。而莫重御供。自下不敢擅便。惶恐敢啓。傳曰。知道。三分二。以活鷄代捧。可也。
정조 9년
趙時偉。以禮曹言啓曰。濟州三姓廟賜額致祭事。已爲啓下矣。祭物。令本牧進排。祭官。亦令本牧所管三邑守令。差定事知委。而本曹郞廳。依例受香祝進去。以爲隨時宣額之地。何如。傳曰。允。
정조 9년
洪仁浩。以禮曹言啓曰。因全羅道南原幼學黃得中爲其五代祖武愍公進請不祧事。上言覆奏草記。傳曰。議大臣稟處事。命下矣。就議于時原任大臣。則議政府領議政臣徐命善。以爲故武愍公黃進之立慬偉節。卓犖可稱。旣給復旌閭矣。又建祠賜額矣。又賜諡致祭矣。列聖朝酬褒之典。若是其盛矣。則今於不祧之請。恐不必靳持。依忠壯公李福男例許施。恐合事宜。伏惟上裁云。左議政臣洪樂性。以爲故武愍公黃進之忠烈。旣有先正之實紀。屢蒙列聖祖旌褒之典。則依忠烈公宋象賢等四人例。許其不祧。恐合事宜。伏惟上裁云。領中樞府事臣金尙喆。病未獻議。領敦寧府事臣鄭存謙。判中樞府事臣李福源。以爲與時任大臣議同云。判中樞府事臣金熤。病未獻議云矣。臣之微見。前已覆奏。大臣僉議。亦無異辭。上裁。何如。傳曰。依議施行。
정조 9년
趙時偉。以義禁府言啓曰。罪人李魯春發配不得擧行事。草記批旨內。發配不在於還囚與否。然則在家人囚禁。然後發配乎。此政無於法之法。至於草記所請。尤非筵席詳諭之本意。卽爲定配所草記可也事。命下矣。配所磨鍊。果不關於還囚與否。而魯春負犯。旣非尋常罪人之比。則一不盤問。直爲酌配。終違格例。臺論未收殺之前。尤不宜輕易發配。成命荐下。不敢奉行。益增惶恐之意。敢啓。傳曰。臺啓業已收殺。觀於憲臣擧條。可以知之。不卽決配。長置保放秩。寧有如許國體乎。卿等雖請還囚。此則無從施之理。卽爲定配所發配。可也。
정조 9년
洪文泳。以義禁府言啓曰。尙今相持。出場無期。不囚不問。不竄不宥。置之保授之中。寧有如許事理。已以此意。有多少筵敎於禁堂者。李魯春配所。卽爲磨鍊草記事。命下矣。魯春負犯深重。尙今不問。失之太寬。且臺論方張。則不可遽然酌配。卽爲還囚。設鞫得情。斷不可已。定配所一款。不得擧行之意。惶恐敢啓。傳曰。發配不在於還囚與否。然則在家人囚禁然後發配乎。此政無於法之法。至於草記所請。尤非筵席詳諭之本意。卽爲定配所草記。可也。
정조 9년
刑曹啓目。計士康命聃。宮監李仁哲等更招云云。屢次嚴覈。終不吐實。如此之類。不可不懲一礪百。罪人康命聃與李仁哲。更加刑訊。期於輸情爲白乎旀。尹鳳儀李庭律等段。始雖入於啗利誘引。竟不免於被斥自退。則合有參恕之道。竝爲分揀。何如。判付啓。依允爲旀。觀此康命聃李仁哲等更推。其矣等所爲。節節無狀是如乎。命聃段。以今日筵中諸宰所奏觀之。其矣平日奸竇。都在欺人偸財。此等之類。屬之捕廳。繩以治盜之律。未爲不可云者。誠切至之論也。大抵朝家。以愛恤宮房之至意。分付內司。遍尋可合庄土。使卽望定。渠亦人耳。寧容作奸於此事乎。近聞該宮房言。所謂命聃者。種種行惡之習。不一而足。陳告之時。欺賣宮房。打量之際。討食民人。甚至升合之收。不歸於該宮房。稱以自戶曹未及出稅云者。是豈成說乎。土地旣自該宮房句管。便是有土也。設令未出稅於戶曹。土稅。該宮房自可次知兺除良。命聃自初至終。符同宮監。偸竊情節。明若觀火。內需司之所査究者。名以法曹。迄不覈出。卿等推考爲去乎。待明朝。更爲開坐。各別施威。期於得情。偸食物件。一一査出。當刻內。推給該宮房後。草記。原供招。以啓目修正入啓爲旀。且況打量成冊中六邑廢堤。合爲八十處云。而初則無論蒙利與未蒙利。陳廢與不陳廢。渾同陳告。要作己物。今乃一反前說。惟以牢諱爲事。此等獰頑之漢。殺之無惜。至於打量時奸情。不問可知。又何敢欺隱乎。明日雖終日取招。待直招然後捧供。修啓目入啓爲旀。仍又文移戶曹。更定幹事計士數人。分遣六邑。詳細打量。不多日內上來。俾無逗遛貽弊之患。上來後陳起結數。仍令戶曹草記。此意亦爲分付內需司爲良如敎。
정조 9년
正言李延伋疏曰。伏以。先陵祗謁。睿誠克伸。鑾蹕穩旋。玉候冞康。臣於伊日。承命陪扈。且喜且榮。不任下忱。仍伏念。臣之日前登筵也。以李魯春事。有所爭執。而畢竟處分。只歸彌縫。遂使臺端共公之論。未蒙聖上允可之音。臣固抑鬱而退矣。今此李萬軾。依前下敎擧行之命。奚爲而又有過中之擧也。夫以萬軾之罪犯。當初酌配。已失太寬。及遇莫大之慶。雖施量移之典。道臣旣請寢矣。該府又防啓矣。爲萬軾者。固當縮伏。何敢跳踉。而今乃使其子肆然鳴冤。此又萬軾之罪上添罪。如是而若不嚴懲。則幾何而又復生全釋之計耶。且況諸罪人之量移或放釋者。竝命依前敎擧行。此在刑政。又是乖盭之大者。蓋其負犯。俱係深重。有非尋常罪謫之比。臺啓姑停。而只俟處分。輿情愈激。而未伸公憤。則豈可因一萬軾之子。竝宥罔赦之罪乎。喉院之屢啓。玉署之聯箚。俱可謂得體。而乃殿下。不賜允兪。一向强迫。此豈所望於聖明者哉。噫。以聖上廣慶之意。旣施霈澤。及群下執法之時。快從公議。則豈不有光於聖德。而上下相持。體貌有損。而抑臣之所大懼者。隄防之不嚴也。所深憂者。義理之漸晦也。以殿下之明聖。何不念及於此耶。嗚呼。此輩罪犯。有萬罔赦。無一可恕。如使此事。未得準請。則方來之憂。有不可勝言。而群下之請。必無可止之理矣。玆將迷見。冒陳短章。伏乞聖明。穆然深思。亟寢成命。以從一國之公論。而至若李萬軾之子。放恣無嚴之罪。亦不可不重勘而嚴懲也。臣無任憂憤激切之至。答曰。省疏具悉。已悉諭諸批矣。
정조 9년
乙巳二月十七日午時。上御重熙堂。戶房承旨入侍時。行左承旨朴祐源。記事官朴能源金鳳顯李崑秀。以次進伏訖。上曰。今日賓對筵話。多有可觀。注書出去。令廳注書。從速出草書入。其中庶類疏通擧條。尤有關緊。爾於閤外受簡通。速爲書入。可也。賤臣承命出傳。上曰。政望斯速入之。鳳顯承命捧入。上命退。諸臣以次退出。
정조 9년
乙巳二月十七日酉時。上御重熙堂。承旨入侍時。行左承旨朴祐源。假注書李敬五。記事官金鳳顯李崑秀。以次進伏訖。上曰。吏批望筒。催促入之。賤臣承命持望筒入。以軍資判官望筒。命書傳敎曰。朝筵已以通融備擬之意。措辭下敎。至令出擧條。分付矣。觀此望筒。似由於當擬人之不乏。而與筵敎本意稍異。若此則烏在其許要之意哉。待後窠。一依筵敎擧行之意。申飭銓曹。仍命退。承史以次退出。
정조 9년
洪仁浩啓曰。明日常參經筵。取稟。傳曰。停。
정조 9년
以來二十一日。輪對取稟。傳于權以綱曰。爲之。
정조 9년
以平安兵使狀啓。价川金聖魯捉虎。令該曹施賞事。傳于權以綱曰。單身行獵。容易捉虎。一猶可尙。至於三頭之多。各別拔例施賞之意。令兵曹分付。
정조 9년
傳于權以綱曰。慶尙監司鄭昌順下直。長弓一張。長箭一浮賜給。
정조 9년
兵曹口傳政事。同知單李漢豐。副司直趙尙鎭李謙彬。
정조 9년
兵曹口傳政事。副司直李文源。
정조 9년
傳于權以綱曰。科次入侍。
정조 9년
權以綱。以弘文館言啓曰。新除授修撰嚴思憲。時在京畿長湍地。副修撰林道浩。時在洪忠道連山地。經筵入番事緊。請竝斯速乘馹上來事。下諭。答曰。依啓。
정조 9년
洪檢。以吏曹言啓曰。今此城隍發告祭獻官。當以漢城府左右尹。啓下實預差。而右尹蔡弘履。受由在外。以曾經人。推移塡差以入之意。敢啓。傳曰。在外亞尹許遞。明日政差出。可也。
정조 9년
洪文泳。以刑曹言啓曰。冒濫上言人機張金昌濟。鳳山吳命謙等。依律勘處事。命下矣。取考律文。則續大典訴冤條有曰。冒濫上言者。杖一百。事理重者。依上書詐不實律論。杖一百。徒三年。金昌濟吳命謙。竝依此律施行。何如。傳曰。允。
정조 9년
洪文泳。以義禁府言啓曰。因前別提安祜上言。漢城府回啓內。安祜移本府勘處事。允下矣。安祜今方待命。卽爲拿囚之意。敢啓。傳曰。知道。時囚。今日內捧供。
정조 9년
洪文泳。以義禁府言啓曰。慶尙前監司李秉模狀啓。據刑曹粘目內。仁同前府使權綝。移本府處之事。允下矣。權綝下去慶尙道善山地云。依例發遣府書吏拿來。何如。傳曰。待待命拿囚。
정조 9년
洪文泳。以義禁府言啓曰。慶尙前監司李秉模狀啓。據刑曹粘目內。固城前縣令李羽晉移本府處之事。允下矣。李羽晉今方待命。卽爲拿囚之意。敢啓。傳曰。知道。
정조 9년
吏曹啓目粘。觀此校理安策上疏。則以爲。臣之所生母。年今七十有二。素患勞症。氣息凜綴。常在床縟。轉側須人。所后母。年亦向衰。夙抱貞疾。居常沈頓。病時常多。寧日絶罕。而臣之生養家。本甚貧窶。飢寒所迫。宿病漸痼。粥飮難繼。調護無策。人子至情。寧不惻然。特令選部。畀臣一小縣。俾遂烏鳥私情。亦爲白有臥乎所。安策之家貧親老。菽水難繼之狀。卽通朝之所知。許畀一邑。以伸至情。允合於孝理之政是白乎矣。經幄之臣。出補外邑。事體不輕。臣曹不敢擅便。上裁。何如。判付啓。依回啓施行爲良如敎。
정조 9년
大司諫安聖彬疏曰。伏以。臣向叨見職。情地難安。賓對有命。自速違逋。憲啓攻斥。至請譴罷。時日未久。尙覺惶愧。臺端一步。已是臣自劃之地。而薇垣除命。忽下於千萬夢想之外。驚感之極。罔知攸措。而顧此情勢。實無一分冒進之望。恩旨之下。承膺無路。玆敢略暴難冒之義。仰瀆崇高之聽。伏乞聖慈。俯垂諒察。亟賜鐫削。以重臺選。以靖私義。千萬幸甚。臣方自引之不暇。何敢贅及他說。而事在目下。不容泯默。敢此附陳。惟聖明裁察焉。卽伏見傳敎下者。有李魯春發配之命。竊不勝憂歎之至。噫。南間之囚。移之馬房。馬房之後。出之府外。又自府外。將欲發配。此何事也。此何擧也。臺閣啓辭。體例不輕。雖以人主之尊。不得低昂於其間者。從古然矣。而屢勤提敎。欲改措語。前後筵席。上下相持。此豈臣等所望於殿下哉。況彼魯春。罪犯。何如。關係。何如。設鞫嚴問。豈容少緩。而若是其遷延至此耶。噫嘻。痛矣。自夫窮天地亘萬古所未聞所未有之夏賊出。而其所誅戮之典。只及其身。凶謀之綢繆者。黨與之糾結者。一不鋤治。伈泄度日。君讎未報。國賊未治。爲今日臣子者。莫不腐心痛骨。寧欲無生。而惟彼魯春。飜身投疏。自干天誅。用意閃倏。隱情綻露。此政明目張瞻。沬血飮泣。鉤覈其凶謀。誅鋤其黨與。磔其肉而寢其皮。籍其産而瀦其家。猶不足以少洩神人之憤。而今此發配之命。豈非失刑之莫大者。而群情之憤鬱。王章之解弛。儻如何哉。伏乞亟寢成命。卽允設鞫之請。使亂臣賊子。知所懼焉。臣無任屛營祈懇之至。答曰。省疏具悉。所陳已諭諸批。爾其勿辭察職。
정조 9년
獻納宋銓疏曰。伏以。臣家有拘忌之疾。身叨宮銜。心甚悶迫。議于僚員。推移番次。將擬出避他所。以爲屢日淸齋之計矣。此際忽伏奉諫院除旨。召命踵到。冒入淸禁。其勢末由。隨牌來詣。竟犯違傲。雖緣事故之不獲已。實非義分之所敢安。伏乞亟遞臣職。仍治臣罪。以便公私。不勝幸甚。臣於近日所下處分。竊有所憂慨者。略此附陳焉。李魯春設鞫之啓。卽共公之論也。應行之典也。渠非威勢之所脅怵。美利之所誘引。則揆以常情。豈忍爲此哉。臺臣之必請鞫訊者。非爲其情狀之未露。蓋欲究指嗾之所在。以爲杜絶覬覦。打破窩窟之道耳。若之何一不鉤問。徑出獄門。直施編配之典哉。聖明非不知臺啓之體重。有不可一字硬定。而向者批旨。乃以拿鞫允兪。上之所許。殊非下之所請也。事涉苟且。有傷格例。亦非所以存臺風而重獄體也。臣謂亟收成命。還爲嚴囚。設鞫得情。斷不可已也。噫嘻。近日朝廷。每致一番有事。輒致一場驚動。事過之後。依舊恬憘。似此規模。寧不惋惜。載籍所無之逆。考之三千之辟。曷嘗有可擬之律。而殄滅無遺之訓。政爲準備。出付軍門之典。差可按例。向來加等施律之擧。若將輿憤之少洩。而畢竟待年降等之敎。反用尋常之例典。竝與本來應坐之弟姪。而姑未置辟。依前因循。復此寂寥。今日廷臣北首爭死之義。果安在哉。臣竊痛之。伏願亟允金吾之草記。使擧國含生。得免與劇逆種類。共戴一天也。且臣得伏見喉院之前後繳還啓辭。罪人之子。冒濫登聞。前所未有。是亦紀綱所在。因此而臺啓姑停中諸罪人。亦皆蒙從輕之典。傳敎雖未頒布。聽聞足啓希覬。豈不大可寒心哉。昨年下敎。雖出於慶値無前。恩欲廣推之聖意。而伊時道臣之防啓。有司之覆難。誠以此輩。罪在罔赦。法當勿揀故耳。當初量處之批。姑令諸啓之停閣。到今疎放之典。遽命前敎之擧行。幾年爭執而不得。一朝酌處而無難。若此而尙安用臺論爲哉。更乞卽允承宣之請。收還過中之敎焉。嗚呼。春秋一刑書也。將聖之時。王綱解紐。刑政莫弛。懲討之典。勸戒之方。只寓於一部魯史。蓋不得已而作也。今我殿下。總攬綱紀。明示勸懲。聖人之筆削書例。無非殿下今日之刑政。而每於亂逆之出。不施士師之典刑。只憑臺閣之筆舌。一張故紙。用代斧鉞。此已不足爲凶醜創艾之資。而今乃竝與故紙之斧鉞而無所重輕。臣竊恐亂賊無以懲懼。世道靡所底定。以聖上燭理之明。何不念及於此。竊願深留聖意。廓揮乾斷。無或如前之寬假。克軫方來之隄防焉。臣無任屛營祈懇之至。答曰。省疏具悉。所陳已諭諸批。爾其勿辭察職。
정조 9년
乙巳二月十八日辰時。上御仁政殿。文臣製述入侍時。行都承旨洪檢。行左承旨朴祐源。行右承旨趙時偉。左副承旨洪仁浩。右副承旨洪文泳。同副承旨權以綱。記事官朴能源。假注書李敬五。編修官吳錫齡。記事官金鳳顯。待敎李崑秀。檢校待敎尹行任。藥房提調徐有隣。以次侍立。上具翼善冠衮龍袍。乘輿出仁和門。詣仁政殿。陞御座。引儀唱臚。讀券官領議政徐命善。大提學吳載純。行大司成閔鍾顯。對讀官行副司直李時秀朴天衡李度默。兵曹參議權。率應製文臣入就位。行四拜禮訖。諸試官以次進伏。命善進前曰。早朝勞動。聖體。若何。上曰。一樣矣。載純鍾顯進前。上命載純書表題。命鍾顯書論題。懸題訖。上曰。製表人坐東庭。論題則坐西庭事。分付。兵曹判書李在簡曰。副摠管李文源。時無職名。口傳付軍職。何如。上曰。依爲之。出擧條上曰。慶尙監司入侍。賤臣承命出。與慶尙監司鄭昌順偕入進伏。上曰。昨年嶺南旣未大登。今年年事。又難預知。須下去着意爲之。且以漕倉事言之。往往有臭載之弊。弊在漕卒云。各別申飭。可也。昌順曰。道內胎封有頉處。前因禮曹草記。有待春巡奉審後狀聞修改之命矣。胎封所在各邑。散在涯角。程途遙遠。若遍爲奉審。則當至四月望念。而政當農時。旣有所重。不可以農時爲拘。今春巡行。當依前敎。盡爲奉審乎。毋論此後春秋巡行。隨其巡到邑。次次奉審乎。不可不筵稟定奪。故敢此仰達矣。上曰。不得不修改處。待秋巡時擧行。可也。出擧條昌順曰。嶺南三倉漕船點發。例在於三月望間。漕倉事目。至爲嚴重。道臣親往都會。董飭點船。道臣不往之漕邑。則必遣幹事褊裨。使之點檢。臣於到營後。亦當卽發點船之行。而褊裨中幹事者。不可不擇送。故軍器僉正沈寬鎭。欲以褊裨帶去。方帶實職。一經筵稟。方可率往。敢此仰達矣。上曰。依爲之。出擧條上曰。科次入侍。以便殿爲之。通禮告禮畢。上乘輿。由仁和門還內。諸臣以次退出。
정조 9년
乙巳二月十八日巳時。上御重熙堂。左承旨入侍時。行左承旨朴祐源。記事官朴能源李崑秀尹行任。以次進伏訖。上曰。庶類疏通。擧條有誤。今廳注書改釐以入。賤臣承命出傳。還爲進伏。上曰。先呈試券入來與否。知入。可也。賤臣出問。以未及入來之意回奏。命書傳敎曰。侍從堂上堂下罷削人。竝敍用。又命書榻敎曰。承旨敍用人。口傳付軍職。仍命退。諸臣以次退出。
정조 9년
乙巳二月十八日申時。上御誠正閣。科次入侍時。讀券官領議政徐命善。大提學吳載純。行大司成閔鍾顯。行副司直李時秀李度默朴天衡。兵曹參議權。行都承旨洪檢。假注書李敬五。編修官吳錫齡。記事官金鳳顯。以次進伏訖。上曰。右副承旨入侍。洪文泳承命進伏。上曰。謁聖武科初試規矩單子入之。賤臣承命持入。上命讀正言李晴疏。檢讀奏訖。上曰。當此無言之時。誠不偶然矣。仍命書疏批。以領議政徐命善。長湍地掃墳呈辭。命書傳敎曰。給由馬。澆奠床備給。上謂命善曰。何日欲發行乎。對曰。數日後當下去矣。上命書傳敎曰。政官待明朝牌招開政。仍命科次進前。時秀等以次進讀試券。表居首三下一鄭㝡成。三下李寅采。論居首三下尹九宗。表次上朴命燮等。論次上李家煥等。以次出榜訖。上命書傳敎曰。文臣製述入格人。考例捧傳旨。又命賤臣曰。朴命燮之不擬注書望。甚不成說。此後待窠擬入。可也。命善曰。言路之閉塞。莫如近日。而俄見李晴之疏。疏辭亦不草草。甚是奇幸。又有大僚責備之語。臣不必用是引義。而臣亦大官中一。其所云云。猶屬歇後。在聖朝來諫之道。固當採納臺言。如臣無似。亟賜斥退。更卜賢德。區區之望也。上曰。卿言過矣。仍命退。諸臣以次退出。
정조 9년
行都承旨洪檢坐。行左承旨朴祐源坐。右承旨洪仁浩坐直。左副承旨金載瓚在外。右副承旨權以綱坐直。同副承旨李祖源未肅拜。注書朴能源仕一員未差。假注書李敬五仕直。事變假注書朴命燮仕。
정조 9년
洪仁浩啓曰。明日常參經筵。取稟。傳曰。只晝講。
정조 9년
權以綱啓曰。合辭方張之時。兩司無詣臺之員。事甚未安。未肅拜呈者人員。竝卽牌招。何如。傳曰。允。
정조 9년
傳于洪檢曰。閫帥守令留待。
정조 9년
傳于洪檢曰。都承旨入侍。
정조 9년
傳于洪檢曰。右副承旨與下直閫帥守令入侍。
정조 9년
權以綱啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
權以綱啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于洪檢曰。左承旨入侍。
정조 9년
李之聃改差。代以朴明燮爲事變假注書。
정조 9년
承旨前望單子入之。金載瓚落點。
정조 9년
洪檢啓曰。吏曹判書李命植。參判徐有防牌不進推考傳旨。今方捧入。而開政命下之後。如是違牌。事甚未安。更卽牌招。何如。傳曰。允。
정조 9년
洪檢啓曰。吏曹判書李命植再牌不進。參判徐有防陳疏入啓。開政命下之後。連事違召。不卽擧行。其在事體。誠極未安。判書所當更請牌招。而係是一日三牌。何以爲之。敢稟。傳曰。更爲牌招。
정조 9년
有政。吏批。判書李命植進。參判徐有防。參議金宇鎭牌不進。行都承旨洪檢進。以李祖源爲承旨。李度謙爲吏曹正郞。李聖圭爲右尹。閔爲弘陵令。金珍恪爲奉常主夫。李思謙爲造紙別提。校書副正字單高昇甲。兼春秋單申大龜。同副承旨李祖源。左尹李聖圭。右尹金文淳。
정조 9년
兵批。判書李在簡。參判李得臣病。參議權入直進。參知金履正病。右副承旨權以綱進。副護軍尹長烈盧廷良朴孝參李身晦。副司直趙時偉蔡弘履尹尙東鄭趾煥李東馨鄭啓淳朴師崙李義行黃升源趙鼎鎭金翊休申史澳白師謹。副司果李延伋李周顯李敏采柳畊金錫權尹說。副司正鄭弘哲。
정조 9년
以大司諫安聖彬。司諫韓光近。獻納宋銓。正言鄭觀輝李崇運。執義李祖源。持平李晴牌不進罷職傳旨。傳于權以綱曰。只推。
정조 9년
備忘記。全羅左水使具世勣下直。長弓一張。長箭一部。片箭一部。筒兒一箇賜給。
정조 9년
傳于權以綱曰。召對爲之。
정조 9년
傳于權以綱曰。春坊下番入侍。
정조 9년
權以綱。以侍講院言啓曰。本院新除授弼善李顯靖。時在慶尙道安東地。說書尹光普。時在洪忠道尼城地。入番事緊。竝斯速乘馹上來事。下諭。何如。傳曰。允。
정조 9년
權以綱。以弘文館言啓曰。新除授校理姜忱。卽爲牌招察任。何如。傳曰。允。
정조 9년
以校理姜忱牌不進罷職傳旨。傳于洪檢曰。只推。
정조 9년
權以綱。以弘文館言啓曰。副校理鄭萬始。自鄕上來云。卽爲牌招察任。何如。傳曰。允。
정조 9년
金載瓚。以承文院言啓曰。院寫字官實訓長吳載述病遞。代以預差訓長金德亨。依例陞實。預差訓長之代以洪普運差定。以爲依前勸奬之地。而寫字官前銜皮快陞實及朴萬協朴履新趙相祿有頉。代肄習趙命洙李栻金命基金孝儉。依例陞補。付軍職冠帶常仕。童蒙韓宗孫趙仁洙金麗洙。筆才頗有成就之望。屬于本院肄習。使之鍊業。何如。傳曰。允。
정조 9년
權以綱。以漢城府言啓曰。五部內過期未葬之類。本府所抄一百一處。備邊郞所抄二十九處。合一百三十處。自賑廳分給葬需後。令各部官。隨處眼同埋葬。而又自臣府。發遣郞廳。一一摘奸。則其中移葬畿邑者三十處。其餘部內所葬一百處。擧皆厚土深埋。果有實效之意。敢啓。傳曰。知道。
정조 9년
權以綱。以義禁府言啓曰。時囚罪人韓聖養原情公事判付內。鎭營此等之弊。前已隨現痛禁。至於此囚事。䵝昧莫甚。査究未易。致斃人之自殺故殺委折。更待行査。當有處分。而以此囚言之。渠旣知捉來人之非賊漢。卽士夫。則處事之際。如是劻勷。畢竟欲掩己過。瞞報巡營。以此以彼。不可不嚴處。以草記從重勘律事。命下矣。取考律文。則大明律官司出入人罪條有曰。凡官司故入人罪。以全罪論。同律盜馬牛畜産條有曰。若盜馬牛者。杖一百徒三年。同律對制上書詐不以實條有曰。凡奏事上書。詐不以實者。杖一百徒三年。名例有曰。二罪俱發罪各等者。從一科斷。大典推斷條有曰。犯私罪杖一百以上決杖。告身盡行追奪。先朝受敎內。王府決杖者。代以金贖矣。韓聖養從一科斷。杖一百收贖。告身盡行追奪。洪忠道海美縣夢熊驛徒三年定配。而以判付內辭意。具罪目。依例發遣府書吏。押送配所。何如。傳曰。允。如有功議。各減一等。
정조 9년
權以綱。以義禁府言啓曰。時囚罪人韓聖養。杖一百收贖。告身盡行追奪。徒三年定配。照律草記批旨內。如有功議。各減一等事。命下矣。韓聖養十二代祖繼禧。佐理功臣云。功減一等。杖九十收贖。告身盡行追奪。徒二年半。定配之意。敢啓。傳曰。知道。
정조 9년
禁府啓目。鐵山前前府使田光說原情云云。問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。判付啓。依允。
정조 9년
禁府啓目。固城前縣令李羽晉原情云云。問目內辭緣。泛稱遲晩。所當請刑是白乎矣。曾經侍從勿爲請刑。旣有先朝受敎。議處。何如。判付啓。依允。
정조 9년
禁府啓目。前別提安祜原情云云。其所納供。糢糊爲說。泛稱遲晩。所當刑推得情是白乎矣。年過七十。法不當請刑。上裁。何如。判付啓。如無切急之情冤。必不敢若是煩籲。此囚放送。原訟。令該司從速決給。俾無更訴之弊爲良如敎。
정조 9년
禁府啓目。慶州前營將韓聖養原情云云。問目內辭緣。泛稱遲晩。所當請刑是白乎矣。曾經宣傳官勿爲請刑。旣有先朝受敎。議處。何如。判付啓。鎭營此等之弊。前已隨現痛禁。至於此囚事。䵝昧莫甚。査究未易是如乎。致斃人之自殺故殺委折。更待行査。當有處分。而以此囚言之。渠旣知捉來人之非賊漢。卽士夫是隱。則處事之際。如是劻勷。畢境欲掩己過。瞞報巡營。以此以彼。不可不嚴處。以草記從重勘處爲良如敎。
정조 9년
權以綱啓曰。卽者義禁府都事來言。慶州前營將韓聖養原情公事判付內。以草記勘處事。命下。而判義禁未差。次堂例不得擧行云。何以爲之。敢稟。傳曰。令次堂擧行。
정조 9년
備邊司啓目。前因濟州牧使嚴思晩狀啓。白米不足條四百石。裝載入送之意。覆啓。分付矣。一依前區劃數爻入送。分付道臣。何如。判付啓。依回啓施行爲旀。擧行形止。卽令狀聞爲良如敎。
정조 9년
刑曹啓目粘。罪人康命聃李仁哲等更招云云。嚴加施威。終日盤問。則所供中百辭千言。都是復申前說。終不直陳。萬萬痛惋。更加嚴刑。以捧直招。斷不可已是白遣。金川兩堤。則當初陳告於官房者。非命聃。乃是孫景脩。故捉致査實。則景脩陳告後。使其侄胤曾。屢次往來。至於尺量昨年秋收刈獲之數爻。結卜之數。合爲一結四十卜。而長廣尺數。皆如胤曾之言是白如乎。方自籌司。行査本道。則胤曾叔姪。姑爲保放。以待結末。何如。判付啓。依允爲旀。康命聃李仁哲等段。姑爲保授。待行査文書回到。更加各別嚴刑。期於得情爲旀。仍令申飭戶曹。斯速打量以來爲良如敎。
정조 9년
吏曹參判徐有防疏曰。伏以。臣見職。自知萬不近似。而間嘗副急冒出。因仍行公矣。到今固何敢復事辭巽。第目下情理。有萬萬焦迫者。臣之老母。病與年深。長時沈篤之中。近當換節之交。又添寒㿑之症。嘔泄兼作。飮啖專却。眞元澌綴。轉側須人。離捨赴公。其勢末由。政牌再臨。又犯違傲。揆以義分。不勝悚蹙。玆敢略入文字。仰瀆崇嚴。伏乞聖慈。俯垂矜憐。亟遞臣所帶銓任。俾得以專意救護。不勝大願。臣無任屛營祈懇之至。答曰。省疏具悉。卿其勿辭。救護母病。
정조 9년
吏曹參議金宇鎭疏曰。伏以。仙寢展誠。聖孝冞光。天氣開霽。回鑾萬安。慶忭之忱。小大惟均。仍伏念。臣父之病。今跨三朔。一直彌篤。眞元虛脫。神精昏瞀。進退無常。尙在危境。迺蒙我聖上曲垂憫恤之澤。史官之屢遭臨問。實是曠絶之異渥。又況命太醫而不離看護。頒珍劑而以資調補。此恩此德。殞結難酬。而臣父則奄奄床席。省識全迷。每傳恩敎。未能諦解。臣感君恩之罔極。念父病之沈綿。銘鏤煎泣。方寸如裂。忽於此際。伏奉銓部除命。在臣分義。固當竭蹶趨造。少伸叩謝之忱。而目下情理。實無頃刻離捨之勢。召牌之下。末由祗承。敢陳切至之懇。仰干崇嚴之聽。伏望聖慈。天地父母。俯賜鑑燭。亟許鐫遞。以便救護。仍治臣瀆撓之罪。以肅朝綱。不勝大願。臣無任屛營祈懇之至。答曰。省疏具悉。爾其勿辭救護焉。
정조 9년
掌令朴長卨疏曰。伏以。臣於昨冬。待罪憲職。賓對有命。自速違逋。入侍玉署。至請譴罷。到今追思。惶隕靡措。噫。懲討義嚴。賓筵體重。身爲臺臣。輒事違召。旣未效前席進言之忱。又未伸諸賊窮治之請。擧措失當。臺體自隳。不忠無狀。臣罪自知。今此掌憲新除之下。實無抗顔冒進之望。召牌遄降。又復逡巡。此豈臣義分之所敢安者哉。玆敢略暴衷懇。仰瀆崇嚴。伏乞聖慈。俯垂體諒。亟賜鐫免。以肅朝綱。以安私分。千萬幸甚。臣於自引之章。何敢贅及他說。而事在目下。不容泯默。申控血忱。惟聖明裁察焉。臣昨伏見傳敎下者。有李魯春配所磨鍊草記之命。臣竊不勝憂歎之至。噫。南間之囚。何等重辟。而屢閱時月。一未訊問。移之馬房。旋又出府。今欲自府外而發配。漸就惟輕之典。揆以王法。寧有是耶。至於臺閣啓辭。雖隻字片言。人主不得低昂於其間者。自是重體例嚴公議之道。而前後筵席。屢勤提飭。特以拿之一字。改措語從施。末乃以發配酌處。臣固仰殿下好生之德。如春發育。而所不可私者法也。必不可貸者刑也。以殿下明聖之德。執此金石之刑與法。而何乃作此過中之擧也。噫嘻。痛矣。自有夏賊窮天地極惡大變以來。倫彝益晦。隄防漸壞。此正群下沫飮明張。奮不欲生之時也。殿下每以鎭安保合。爲當今急先務。惻恤諄複之敎。累發於絲綸之間。固可以信豚魚化梟獍。而猶此失之太寬。過於姑息。臺啓中諸賊之當斷當治者。或下依施之敎。旋爲宥釋。或下姑停之命。末乃酌處。前後處分。若是過當。臺閣之臣。亦復玩愒。以致十年一紙。便作空言。而凶種逆孼。怨毒轉痼。至於夏賊而極矣。其徒黨之醞釀跳踉者。果然如尹得孚李魯春輩。相繼而出矣。此而若不嚴覈其情節。則殿下。雖欲鎭安保合。末如之何矣。伏願更加三思。亟寢李魯春發配之命。竝與尹得孚設鞫得情。各施當律。以杜亂本。以靖世道焉。臣非但踪地之難安。抑有情私之切悶者。臣之八耋老父。素抱貞疾。每當換節之時。發作無常。近添毒感。症甚非細。有時昏眩。委席叫苦。臣方左右扶將。按住不得。以此焦遑罔措之狀。實無離捨供職之路。伏乞聖明。量此至情。特解見職。以便救護。千萬幸甚。臣無任屛營祈懇之至。答曰。省疏具悉。所陳。已諭諸批。爾其勿辭。救護父病。
정조 9년
掌令宋景煥疏曰。伏以。陽春漸和。天休滋至。展禮已過。鑾蹕載返。玉體冞康。臣民慶忭。曷有其極。仍伏念。臣草野賤品。寒門冷族。倖竊科第。始通仕路。低回下僚。數十年于玆矣。倚無墻壁。聲絶攀援。草莽之跧伏守分。榮途之顯達無望。幸逢千載之明時。甘爲聖世之棄物。乃者千萬夢外。柏府新命。遽下於窮蟄之際。恩誥輝暎於蓬蓽。榮名生色於閭里。自顧惝怳。不知何以得此於聖明之世也。有隕自天。感淚被面。頌祝之忱。實有倍於他人矣。臣當竭蹶趨承之不暇。而法從之列。是何等華顯也。風憲之職。是何等重任也。苟非風采足以動人主。言議足以警百僚。則不可冒據也。明矣。如臣之姿性庸陋。才識譾劣者。雖閑司漫職。尙不能趨走於百執事之末。何敢承當於掌憲之任乎。官爵雖榮。廉隅尤重。不可一日濫據於匪分之職。故徒守循墻之義。猥犯逋慢之科。臣罪尤大矣。伏乞亟命遞斥臣職。以安私分。以重公器焉。臣於乞免之章。不宜贅及他說。而事在目下。義重沐浴。玆敢附陳。惟聖明垂察焉。嗚呼。國家之所以維持者。倫綱也。政敎之所以施措者。義理也。倫綱未立。則人彝滅矣。義理不明。則治道休矣。扶倫綱正義理之道。顧不在於明君臣之分。而定好惡之趨者。粵自有君臣以來。窮天極地亘古通今。豈有如夏賊之元惡大憝。至凶且毒者哉。由書契所未覩。而見於今日。在夷狄所未聞。而出於世族。天常墜矣。人理滅矣。欲言而膽掉。欲書而眦裂。尙何忍言哉。値萬古所無之變。討萬古所無之逆。而無一刎胸剚腹。以報君讎。主辱臣死之義。果安在哉。噫嘻。痛矣。一種凶逆之類。梟性未變。狼毒難化。潛懷讎視之心。敢售角勝之計。十年怨毒之凶。醞釀已久。萬古惡逆之變。創出無比。苟求其本。此莫非懲討不嚴。而義理晦塞之致也。惡如鄭妻。而獜謙爲其羽翼。凶如龜柱。而量𨩌爲其指使。窩窟未破。根柢尙在。揆以王章。決不可一日容貸於覆載之間也。爲今日殿下之臣子者。誓不欲俱生。莫不腐心痛骨。苦口力爭者。十年如一日。而上下相持。天聽愈邈。不幸其間。亂逆層出。舊根未鋤。新芽復生。又至於國榮德億之變而極矣。世道日下。倫彝斁絶。而猶且伈伈泄泄。沮戲大計之逆。而竟失肆市之典。做出凶言之賊。而尙遲孥籍之律。沬血飮泣之誠。莫回天心。明目張膽之擧。反歸謄傳。乃與凶徒逆孼。至于今共戴一天。則此莫非群下不誠之罪也。何幸天怒斯赫。典章克行。特允五賊之已例。少洩一國之輿憤。則咸仰大聖人處分。出尋常萬萬。而夫何其侄之免絞子女之待年。反歸惟輕之典也。惟其惡浮於五賊。而法無以加等。下之所請。上之所許。不出於五賊之律。則此在此賊。猶爲歇勘矣。執法之論。大臣之箚。證左甚明。法意有在。而及其判下。竟不如法。竝與英材斗恭之置辟。而遷延幾月。尙未擧行。則援例五賊之義。果安在哉。如此極逆。三千之辟。無一可擬。雖以無於法之律。尙可按而行之。況且經史所載。國朝舊例。班班可引者乎。懲討不嚴。則隄防自底於蕩然。義理不明。則怪鬼潛伺於覬覦。世變層生。無所不有者。何莫非失刑之致也。伏願殿下。亟允三司之請。前後諸賊。當戮者戮之。當孥者孥之夏賊支屬。傡施當律。以杜亂本焉。嗚呼。凶黨餘孽。尙未止息。至如李魯春尹得孚輩。又從而跳踉。忽地投疏。滿紙營護。倒戈明義。情狀綻露。飜身幻面。擧措劻勷。有不忍正視矣。十行絲綸。好惡明正。庶幾不日設鞫。奸謀可破。端緖可究。而雷霆之威旋霽。陽春之澤遽降。南間之囚。遽移於馬房。自馬房而又至於保放。此何事也。處分漸至於從輕。群情益激於緩討。此豈非大可寒心者哉。首被汲引者。脈絡相關。盤詰之擧。黨與之誅。夫誰曰不可。而常法不行。情狀莫究。天下寧有是耶。噫。一部明義。卽天經地義君綱臣分之所係。而惟彼金鍾秀。始旣擔當。而終必反之者。抑何心哉。殿下之倚毗。何如。禮待。何如。受聖明托心之喩。荷天地肉骨之恩。而半夜前席。明燭屋漏之敎。惟在於闡明義理。保合大和。則足以貫金石而孚豚魚矣。于斯時也。奉承鎭安之聖意。自任彌綸之丕責。以答聖意之萬一。而一切反是。漫漶義理。甘心立幟。反負丁寧之至敎。孤恩負國。罔念委托之盛眷。此不嚴懲。人心轉益陷溺。世道轉益波蕩。乘時跳踉之輩。將尤無所止息矣。臣謂李魯春尹得孚。亟允臺請。設鞫得情。金鍾秀削黜之敎。亦命還收。依前臺啓處分。則朝象可靖矣。義理可明矣。伏願殿下。淵然深思。大加懲創。以嚴隄防。以絶奸萌焉。噫。國之有言路。猶人之有血脈。宜其有通無閼。有疏無滯。而挽近以來。媕阿成風。處廊廟者。以彌縫爲事。居臺閣者。以含默爲計。求助之敎。徒勤於上。進言之風。未聞於下。雖古唐虞之盛。猶有吁咈之美。則願治之時。亦豈無憂治慮明之言。而公車空虛。寂然無聞。朝紳間尋常罷推之論。亦皆闕焉。一日二日。駸駸然爲三緘世界。思之及此。寧不寒心。群下不言之罪。實無所逃。而我殿下來諫之誠。猶有所未盡而然歟。伏願繼自今。深軫樂聞之道。廣開不諱之門。使忠言讜論。日陳於前焉。國之所尊禮者。儒者也。退而處于草野。有矜式牖開之益。進而立乎朝端。有啓沃薰陶之效。世道之汚隆。治法之平陂。亶系于斯矣。惟我殿下。寤寐求賢。一念憧憧。詢于廊廟。薦進林下之士。絲綸每勤於廣廈。旌招屢下於丘園。宜其于于而來。與共天職。而固守遐心。遯世無悶。竊恐我殿下好賢之誠。猶有所未盡而然耳。況今我東宮邸下。衣尺漸長。開講有期。則左右正人。此其時也。念彼在選之一二儒賢。俱以世祿之家。初非果忘之人耳。若招之以誠。徠之以禮。則亦豈無飜然之心乎。伏願殿下。務積誠禮。頻降諭音于贊善臣金履安。書筵官臣閔彝顯曺霖處。期於造朝焉。國之有蓄儲。將以備不虞也。國無三年之蓄。國不國。今之蓄儲。豈特無三年之用而已哉。使天雨珠雨玉。飢者不得以爲食。則蓄儲之中。惟穀爲先也。比年以來。穡事連歉。倘非我聖上。至誠拯救。蠲恤之賙賑之。八方民庶。豈得有今日之安堵。而若其拮据之無路。措劃之罔措。殆同痛定思痛。言之艱辛。而事過之後。便置相忘之域。寧不慨然。伏願殿下。亟令廟堂。另飭中外。乘此稍豐。務儲穀物。糶糴則嚴其分留。經費則節其過濫。課農力穡。地無遺利。使漢家紅腐。充溢倉厫焉。國之所以倚以爲治者。方伯守令是也。承流宣化。按察一道。方伯之職也。求牧與芻。分憂百里。守令之職也。其爲職也。固不重歟。今之方伯。未知其擧皆得人。而此則自是出入邇列。歷試庶績之人耳。優劣賢否。莫逃淵鑑之下。而至於守令。節次推排。不問才諝之如何。畢竟以一麾爲歸趣。愚者憒劣。巧者貪饕。民社之責。擔閣一邊。剝割之政。妙入三昧。饋乞公行。歸橐日潤。闔境愁怨。民不聊生者。往往有之。此豈非大加警慮處乎。臣生長鄕里。知此事者。久矣。伏願殿下。另飭銓堂。勿拘資格之高下。惟取人望之素著。以畀治民之任焉。凡此數者。語實陳腐。而爲國之道。無過於此。幸勿以臣之蔑劣而廢言焉。臣無任屛營祈懇之至。答曰。省疏具悉。上款事。悉諭諸批。開廣言路事。招延山林事。愼擇守令事。其言好矣。當留意矣。爾其勿辭察職。
정조 9년
乙巳二月十九日辰時。上御誠正閣。都承旨右副承旨與下直閫帥守令入侍時。行都承旨洪檢。右副承旨洪文泳。記事官朴能源。編修官吳錫齡。記注官金鳳顯。全羅左水使具世勣。楚山府使元宇鎭。以次進伏訖。上曰。閫帥守令進前奏職姓名。可也。世勣宇鎭。以次進。奏職姓名。上問履歷。世勣宇鎭奏履歷。上謂世勣曰。逆賊京來之被捉時。爾爲襄陽府使。伊時顚末。似必知之。詳奏。可也。世勣曰。京來本名海壽。而素以不孝。爲鄕里所棄。其時完伯密啓中。有李進士云云。而京來則非進士。假一家人李東埴進士之名。故其時東埴。不免誤罹。多般廉探。無參謀之跡。而京來罪惡。多從東埴知之矣。上曰。東埴之於京來爲幾寸親乎。世勣曰。十寸云矣。上命世勣等先退。仍謂文泳曰。朴命燮之尙今見枳可訝。承旨知其本事乎。文泳曰。臣未詳知。而略聞其槪。以其名出於柳憲周爰辭。而及夫命燮之得除園官也。遭臺言故。尙未擧擬於政注矣。上曰。洪儀泳。與趾賊爲幾寸乎。文泳曰。六寸矣。上曰。臺啓勘斷。請以何律乎。文泳曰。儀泳。隷國子後。臺臣以削科島配發啓矣。上曰。李東埴已分館乎。文泳曰。未能詳知矣。命書傳敎曰。昨因文臣製述科次。見朴命燮名字。已有下敎於注書者。本事不但脫空。向來臺言過矣。堂后假官。今日擬入。因此思李東埴事。適因水使具世勣辭朝。詳聞其時事狀。京來之於東埴。不但爲寸外之親。京來罪惡。多從東埴言究得。可謂有功而無罪。特以京賊之假稱進士。當初譏捕。未免誤罹。而旋卽白脫。今旣親問伊時按事之守令。東埴毫無執言之端。然近來事。須有別白處分。庶可對揚。如未分館。令該曹卽爲區處。如已分館。堂后假官。該院序付。竝勿拘礙事。分付。上曰。近來世道。漸不如故。或有擧一姓。全一族枳塞之事。是果成說乎。向日賓筵下敎。未知承旨伊時諦聽。而予之本意。必欲保合。今日得一人。明日得一人。同心王室矣。與承旨有交淺言深之嫌。雖不盡言。承旨老成。豈不知國脈損傷之憂乎。鎭安收拾。亦非好箇題目。擧世皆波蕩然後。始可用鎭安之道矣。宋載經在承旨時。以疏通自任。故授之銓任。其所對揚。未免劻勷。近日疏章下款。必添入此人矣。如有終始之效。予豈不委任。而終不若早爲區處。俾不至大狼狽矣。朝家嚮用之臣。族類中縱或有凶逆之出。以此廢枳。寧有是耶。吏判頗有嚮往之意。庶可對揚。而近日世道。譬如人之有痼疾。已到無奈何之境。不善用藥。則不但難望其瘳病。必有殞厥身之慮。世道之至此。毋或氣數之使然耶。文泳曰。向日賓對。臣以玉堂。昵侍前席。伏承縷縷聖敎。全保世臣之盛德。逈出尋常。伏不勝感泣之至。逆賊豈有大小輕重之別。而至如夏賊。卽生民以來所未有之劇逆。臣以問郞。目擊其鞫獄。腐心痛骨。雖當前席出入之時。有靦面目。其所懲討隄防。百倍他賊。而外此諸賊姻親族類之疎遠無干連者。豈可永枳乎。宋載經則儘有罪矣。雖口傳政。隨窠必擬。有若見逐者之急於遂事者然。以致平地風浪。起於俄忽之間。遂使世道。又復如是壞了矣。吏判連承聖敎。方欲對揚矣。上曰。如能至誠對揚。毋負朝家委任之意。則豈非朝廷之幸歟。命書傳敎曰。今日不爲仕進。承旨許遞。今日政。以在京無故人差出。又命書傳敎曰。右副承旨許遞。前望單子入之。又命書傳敎曰。新除授承旨。待下批。牌招察任。仍命退。諸臣以次退出。
정조 9년
乙巳二月十九日初更。上御誠正閣。召對入侍時。參贊官洪仁浩。侍讀官李敬一。檢討官成種仁。待敎李崑秀。假注書李敬五。編修官吳錫齡。記事官金鳳顯。以次進伏訖。上命讀周禮第八冊。敬一種仁。以次讀奏訖。上命各陳文義。敬一曰。此言以德詔爵。以功詔祿者。政與書傳所謂德懋懋官。功懋懋賞之意。相表裏矣。今若上自三公六卿。下至百執事差擬之際。常存德懋懋官。功懋懋賞之意。則可合於周官法度。而唐虞之治。亦不外於是矣。伏望體念焉。上曰。所陳甚好矣。種仁曰。周官列職。最重僕正。雖其任至瑣屑。其事至卑賤。而必以命士爲之者。蓋以宿衛宮庭。周旋燕居。其爲薰陶濡染。甚切近故也。是故。如魯之伯禽。齊之呂伋。皆以幼少之齡。得備宿衛之任。于以助成成王之德。惟此一書。亦可按而知矣。今我春宮邸下。睿質天成。德器日就。正宜及此時。愼擇左右前後之人。則周官太僕之法。豈非今日之所當遵者乎。伏願深留睿念焉。上曰。其言亦好矣。上曰。春坊下番入侍。賤臣承命出。與司書金啓洛偕入進伏。上命召對先退。敬一等退出。上曰。丁酉戊戌年日記及吏曹政事冊。備邊司謄錄冊入之。賤臣承命持入。上曰。兼司書前望單子入之。出榻敎命退。諸臣以次退出。
정조 9년
行都承旨洪檢坐。行左承旨朴祐源坐。右承旨洪仁浩坐直。左副承旨金載瓚在外。右副承旨權以綱坐。同副承旨李祖源坐直。注書朴能源病一員未差。假注書洪義浩仕李敬五仕直。事變假注書朴命燮仕。
정조 9년
上在昌德宮。停常參經筵。只晝講。
정조 9년
李祖源。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
李祖源啓曰。合辭方張之時。兩司無詣臺之員。事甚未安。除受由未署經外。未肅拜呈告人員。竝卽牌招。何如。傳曰。允。
정조 9년
以御營廳習陣頉單子。傳于李祖源曰。依例擧行。
정조 9년
朴能源病。代以洪義浩爲假注書。
정조 9년
傳于李祖源曰。右承旨入侍。
정조 9년
傳于李祖源曰。正言鄭觀輝。今始肅拜。晝講不爲隨入。推考。
정조 9년
以原春監司狀啓。加分令廟堂稟處事。傳于李祖源曰。依狀請施行。
정조 9년
以禁府都囚徒。傳于李祖源曰。時囚。皆令次堂今日內區別功議。草記勘處。可也。
정조 9년
兼司書前望單子入之。趙濟魯落點。
정조 9년
洪檢。以吏曹言啓曰。忠州居幼學慶宜善。長淵居幼學白履默。加平居幼學洪振泳。坡州居幼學李商羽。光州居幼學金致灝。谷山居幼學李允衡等。纔已現身。戶口亦爲來呈。而慶宜善父晙。年八十六。白履默祖壽海。年八十三。洪振泳父允運。年八十四。李商羽父澤敷。年八十。金致灝父震鳴。年八十五。李允衡父折衝成亮。年八十四。得蒙加資之典云。而年八十者除一階。元有階者加一階事。載在法典。竝依此施行。其中李成亮。本資乃是折衝。則元無加一階之規。上言內辭緣。置之。何如。傳曰。允。
정조 9년
權以綱。以備邊司言啓曰。今此節使行順付詔書。入京時迎接儀節。令該曹考例擧行之意。分付。何如。傳曰。允。
정조 9년
權以綱。以戶曹言啓曰。建禮堂東墻頹圮處改築。明光門集禮門修補吉日。令日官推擇。則今月二十一日卯時爲吉云。以此日時擧行。何如。傳曰。允。
정조 9년
禮曹啓目粘。林川郡宣祖大王胎室修補。令觀象監擇日。告后土告事由謝后土祭香祝。依例下送。令本道道臣親進董飭。該邑地方官兼監役修改。恐似便當。忠州牧奉安景宗大王胎室有頉處。旣未及奉審。左巡後更當陳聞云。待其狀聞。一體稟處。何如。判付啓。修改事面體重。更卽關問道伯處。不得不修改與否。使之具意見狀聞後。稟處爲良如敎。
정조 9년
刑曹啓目粘。龜城府使金東範等罪狀乙良。右律施行。何如。判付啓。依允。李敏采乙良。功減一等爲良如敎。
정조 9년
大司憲李敬養疏曰。伏以。臣於臺職。自來情勢。實有所難强。而適在闕中。伏奉都憲除旨。登對有命。夜色轉深。臣怵畏義分。他不暇顧。冒沒趨承。反省悚恧。歷日靡弛。一出祗緣副急。仍據大關廉防。而且臣目下情私。萬萬焦切。臣母年迫八耋。長時凜綴。寧日恒少。近以輪行感氣。諸症一倍添劇。食飮全却。轉側須人。臣方左右扶將。日事藥餌。實無暫時離捨之勢。以公以私。進身無路。冒犯違傲。冞增罪戾。玆敢不避猥越。略陳衷懇。伏乞聖慈。俯垂鑑諒。亟遞臣所帶之職。以便救護。仍治臣瀆撓之罪。以肅朝綱。不勝萬幸。臣無任屛營祈懇之至。答曰。省疏具悉。卿其勿辭。救護母病。